Iltalehden tietojen mukaan alivaltiosihteeri Päivi Nerg on nousemassa hyvin vaikutusvaltaiseen virkaan valtiovarainministeriön kansliapäälliköksi.

Päivi Nerg on Iltalehden tietojen mukaan nousemassa valtiovarainministeriön kansliapäälliköksi. Pasi Liesimaa/IL

Nerg, 61, työskentelee tällä hetkellä valtiovarainministeriön hallintopolitiikan alivaltiosihteerinä. Vuosina 2012–2017 hän toimi Suomen sisäministeriön kansliapäällikkönä. Ennen sisäministeriötä Nerg työskenteli valtiovarainministeriön hallinto- ja kehitysjohtajana.

Nerg on koulutukseltaan maatalous- ja metsätieteiden maisteri ja agronomi. Työuransa alkupuolella hän työskenteli muun muassa Atrialla ja Lihapolar Oy:ssä.

Maaliskuussa ilmoitettiin, että valtiovarainministeriön pitkäaikainen kansliapäällikkö Martti Hetemäki jatkaa tehtävässään vielä kesäkuun loppuun saakka. Hetemäen seuraajan piti alunperin aloittaa jo maaliskuussa, mutta uuden kansliapäällikön rekrytointi takkusi, koska SDP ja keskusta eivät päässeet sopuun ehdokkaasta.

Politiikassa Nerg on piipahtanut oltuaan vuoden 2007 eduskuntavaaleissa ehdokkaana kristillisdemokraattien listoilla.

Nerg sopinee paitsi uransa, mutta myös taustansa vuoksi asian valtioneuvostossa esittelevälle valtiovarainministeri Katri Kulmunille (kesk). Nergin isoisä oli maalaisliittolainen ministeri Vihtori Vesterinen ja setä keskustan kansanedustajana toiminut Paavo Vesterinen.